題琅琊山寺道標道揖二上人東峰禪室時助成此□□築斯地
作者：李幼卿
朝代：唐

paragraphs: 佛寺秋山裏，僧堂絕頂邊。
同依妙樂土，別占淨居天。
轉壁千林合，歸房一逕穿。
豁心羣壑盡，駭目半空懸。
錫杖棲雲濕，繩床挂月圓。
經行躡霞雨，跬步隔嵐煙。
地勝情非繫，言忘意可傳。
憑虛堪喻道，封境自安禪。
每貯歸休巔，多慙愛深偏。
助君成此地，一到一留連。
（安徽人民出版社出版《瑯琊山石刻選》載拓片。
此詩承周勳初先生錄示。
）。